b'\n_START_ARTICLE_\nBod\xc3\xb8\n_START_PARAGRAPH_\nBod\xc3\xb8 er en bykommune i Nordland fylke i Norge. Den gr\xc3\xa6nser i nord\xc3\xb8st mod S\xc3\xb8rfold, i \xc3\xb8st mod Fauske og Saltdal, og i syd mod Beiarn og Gildesk\xc3\xa5l. Byen har et areal p\xc3\xa5 13,81 km\xc2\xb2 og en befolkning p\xc3\xa5 49.040 mennesker (1. oktober 2012)._NEWLINE_Bod\xc3\xb8 er ogs\xc3\xa5 fylkeshovedstad i Nordland. Bod\xc3\xb8 ligger nord for polarcirklen (67\xc2\xb017\xe2\x80\xb2\xc2\xa0N og 14\xc2\xb023\xe2\x80\xb2\xc2\xa0\xc3\x98) og har midnatssol fra 4. juni til 8. juli.\n_START_SECTION_\nHistorie\n_START_PARAGRAPH_\nNavnet Bod\xc3\xb8 kan spores tilbage til 1500-tallet. Navnet er sandsynligvis en fejlstavning af Bodin, som var navnet p\xc3\xa5 kirkestedet i omr\xc3\xa5det p\xc3\xa5 denne tid._NEWLINE_Bod\xc3\xb8 blev grundlagt i 1816 og var t\xc3\xa6nkt som en handelsby for nordnorske fiskere i stedet for Bergen. Tre alternativer for en ny by blev diskuteret: Br\xc3\xb8nn\xc3\xb8y, V\xc3\xa5gan og Hundholmen, (som var den tids navn p\xc3\xa5 Bod\xc3\xb8). Norge var stadig under Danmark, da planerne blev overvejet. Dermed var det en dansk finanskommission, som vurderede de aktuelle omr\xc3\xa5der mod hinanden. Hundholmen/Bod\xc3\xb8 blev valgt i 1813, fordi omr\xc3\xa5det var mere centralt end Br\xc3\xb8nn\xc3\xb8y, samt at det var lettere at skaffe tr\xc3\xa6industri her end i V\xc3\xa5gan. Desuden havde lensherren over Nordlandene holdt til i Bod\xc3\xb8omr\xc3\xa5det siden 1605._NEWLINE_Napoleonskrigene og Norges overdragelse fra Danmark til Sverige gjorde, at byetableringen blev udsat. I tiden mellem 1813 og 1816 arbejdede bergenserne h\xc3\xa5rdt for at hindre oprettelse af en by p\xc3\xa5 Hundholmen. Bergen ans\xc3\xa5 oprettelsen af ny by i Nordnorge som en trussel mod den dominans, der n\xc3\xa6rmede sig et handelsmonopol, som de havde p\xc3\xa5 handlen med fisk mellem Lofoten og udlandet._NEWLINE_I 1814 tog biskop Mathias Bonsak Krogh \xc2\xabForslag til en Kj\xc3\xb8pst\xc3\xa6ds Anl\xc3\xa6ggelse paa Bod\xc3\xb8e i Nordlandene\xc2\xbb op igen. Forslaget skabte store protester fra Bergen. Stortinget oprettede en kommission for at udrede sagen. Stortinget stemte om sagen i 1816, og 50 stemte for en ny by og 6 imod.'